Broj: 711-I-393-P-251-19/21-04-19

Zagreb, 12. veljače 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa** **dužnosnika Zdravka Marića, potpredsjednika Vlade Republike Hrvatske i ministra financija, dužnosnika Orsata Miljenića, predstojnika Ureda Predsjednika Republike Hrvatske** **i savjetnika Predsjednika za vanjsku i europsku politiku u Uredu Predsjednika Republike Hrvatske, dužnosnice Lore Vidović, pučke pravobraniteljice, dužnosnika Milana Bandića, gradonačelnika Grada Zagreba i dužnosnika Lovre Kuščevića, zastupnika u Hrvatskom saboru do 22. srpnja 2020.g.,** na 115. sjednici, održanoj 12. veljače 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Zdravka Marića, potpredsjednika Vlade Republike Hrvatske i ministra financija, dužnosnika Orsata Miljenića, predstojnika Ureda Predsjednika Republike Hrvatske** **i savjetnika Predsjednika za vanjsku i europsku politiku u Uredu Predsjednika Republike Hrvatske, dužnosnice Lore Vidović, pučke pravobraniteljice, dužnosnika Milana Bandića, gradonačelnika Grada Zagreba i dužnosnika Lovre Kuščevića, zastupnika u Hrvatskom saboru do 22. srpnja 2020.g., neće se pokrenuti s obzirom da okolnosti o nekvalitetnom radu dužnosnika u postupanju s Udrugom diskriminiranih i nezadovoljnih građana Republike Hrvatske, koje se navode u podnesenoj prijavi ne upućuju na moguću povredu odredbi ZSS-a počinjenu od strane prijavljenih dužnosnika.**

Obrazloženje

Protiv dužnosnika Zdravka Marića, potpredsjednika Vlade Republike Hrvatske i ministra financija, dužnosnika Orsata Miljenića, predstojnika Ureda Predsjednika Republike Hrvatske i savjetnika Predsjednika za vanjsku i europsku politiku u Uredu Predsjednika Republike Hrvatske dužnosnice Lore Vidović, pučke pravobraniteljice, dužnosnika Milana Bandića, gradonačelnika Grada Zagreba i dužnosnika Lovre Kuščevića, zastupnika u Hrvatskom saboru do 22. srpnja 2020.g., podnesena je dana 02. kolovoza 2019.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-2828-P-251/19-01-4., povodom koje se vodi predmet broj P-251/19.

U navedenoj prijavi prijavitelji ističu kako prijavljuju dužnosnika Orsata Miljenića kao člana Saborskog odbora za predstavke i pritužbe i predsjednika Saborskog odbora za pravosuđe budući da je isti svoj nekvalitetan rad na dužnosti ministra pravosuđa štitio kao član Saborskog odbora za predstavke i pritužbe. Navodi se i kako je sam odbor dana 14. svibnja 2019.g. ocijenjen negativnom ocjenom. Podnositelji navode i kako su protiv navedenog dužnosnika podnijeli kaznene prijave te predlažu da se u odnosu na istoga donese odluka o skidanju imuniteta te odluka da vrši štetu podnositeljima prijave. Nadalje, podnositelji navode kako prijavljuju dužnosnika Milana Bandića koji je Udruzi diskriminiranih i nezadovoljnih građana Republike Hrvatske izdao neuređen prostor na adresi Ilica 65/I te da je na godišnjoj Skupštini udruge istoj obećao osigurati financijska sredstva za uređenje tog prostora koje obećanje nije ispunio te su prostor morali urediti članovi udruge svojim sredstvima. Nadalje, podnositelji navode da su u 2017.g. zaposlenici dužnosnika Milana Bandića provalili u prostor Udruge i promijenili bravu te ustupili prostor drugoj Udruzi, a da su pritom otuđili svu imovinu Udruge diskriminiranih i nezadovoljnih građana Republike Hrvatske te u odnosu na predmetnog dužnosnika podnositelji također predlažu donošenje odluke o skidanju imuniteta te odluka da vrati štetu koju je počinio podnositeljima prijave. U odnosu na dužnosnika Zdravka Marića podnositelji navode da je ministar u sukobu interesa te je prilikom raspolaganja imovinom oštetio Udrugu diskriminiranih i nezadovoljnih građana Republike Hrvatske. U odnosu na dužnosnika Lovru Kuščevića podnositelji prijave navode kako je isti prilikom donošenja važećeg Zakona o udrugama izostavio provedbene odredbe o načinu brisanja udruga pa je time oštetio i Udrugu diskriminiranih i nezadovoljnih građana Republike Hrvatske buduće da članovi Udruge zbog podnesenih kaznenih prijava ne znaju postoji li Udruga i dalje i ne mogu održati Skupštinu Udruge. Isto tako, podnositelji navode i kako je navedeni dužnosnik svojim radom na mjestu ministra uprave izgubio povjerenje građana pa ga ne bi trebao braniti kao zastupnik u Hrvatskom saboru. Podnositelji nadalje navode kako sva četvorica dužnosnika predstavljaju političku korupciju u koju su uvukli pučku pravobraniteljicu, Saborske odore i cijelo hrvatsko pravosuđe te da su protiv istih podneseni prijedlozi kaznenih prijava, no da navedeni dužnosnici i dalje zadržavaju svoje položaje. Nadalje, podnositelji navode i kako ih je nakon prijema svakog prijedloga kaznene prijave policija trebala obavijestiti o provedenim radnjama a što ista nije učinila te da je i sama pučka pravobraniteljica trebala pratiti navedene postupke, a što ista također nije učinila. Stoga, podnositelji u odnosu na dužnosnicu Loru Vidović navode da je Povjerenstvo dužno ispitati štiti li ista političku korupciju ili pučane. U prilogu navedene prijave Povjerenstvu su dostavljene pritužbe i predstavke adresirane na Hrvatski sabor, očitovanja pučke pravobraniteljice vezano uz predstavku upućenu Odboru za ljudska prava i prava nacionalnih manjina, ocjene rada pučke pravobraniteljice i Saborskog odbora, odgovor pučke pravobraniteljice podnositeljima prijave, preslike kaznenih prijava i rješenje Državnog odvjetništva, Ureda za suzbijanje korupcije i organiziranog kriminaliteta, BROJ: K-US-98/19 od 25. ožujka 2019.g. kojim se odbacuje kaznena prijava protiv dužnosnika Zdravka Marića i drugih osoba koje nisu dužnosnici u smislu ZSSI-a.

Člankom 3. stavkom 1. točkom 3., 4., 14., 28. i 32. ZSSI-a propisano je da su saborski zastupnici, članovi Vlade Republike Hrvatske, pučki pravobranitelj, gradonačelnik Grada Zagreba te dužnosnici u Uredu predsjednika Republike Hrvatske koje imenuje Predsjednik Republike Hrvatske sukladno odredbama posebnog zakona i drugih pravnih akata, dužnosnici u smislu odredaba ZSSI-a. Povjerenstvo je uvidom u Registar dužnosnika utvrdilo da je Zdravko Marić obnašao dužnost ministra financija od 22. siječnja 2016.g. do 22. srpnja 2020.g. te da navedenu dužnost ponovno obnaša od 23. srpnja 2020.g Isto tako, iz Registra dužnosnika razvidno je da je dužnosnik Zdravko Marić od 19. srpnja 2019.g. potpredsjednik Vlade Republike Hrvatske. Nadalje, Povjerenstvo je utvrdilo kako je dužnosnik Orsat Miljenić od 14. listopada 2016. do 21. veljače 2020. obnašao dužnost zastupnika u Hrvatskom saboru, dok od 21. veljače 2020. obnaša dužnost predstojnika Ureda Predsjednika i savjetnika Predsjednika za vanjsku i europsku politiku u Uredu Predsjednika Republike Hrvatske. U odnosu na dužnosnicu Loru Vidović Povjerenstvo je utvrdilo da ista od 1. ožujka 2013.g. obnaša dužnost pučke pravobraniteljice. U odnosu na dužnosnika Milana Bandića Povjerenstvo je utvrdilo kako je isti obnašao dužnost gradonačelnika Grada Zagreba u mandatu 2013.g.-2017.g. te da navedenu dužnost ponovno obnaša od 12. lipnja 2017.g. U odnosu na dužnosnika Lovru Kuščevića Povjerenstvo je utvrdilo da je isti obnašao dužnost zastupnika u Hrvatskom saboru od 18, srpnja 2019.g. do 22. srpnja 2020.g. Slijedom navedenog, povodom obnašanja navedenih dužnosti, dužnosnici Zdravko Marić, Orsat Miljenić, Lora Vidović, Milan Bandić i Lovro Kuščević obvezni su postupati sukladno odredbama ZSSI-a.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Sukladno članku 1. stavku 2. ZSSI-a, svrha toga Zakona je sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Člankom 39. stavkom 4. ZSSI-a propisano je da se podnositelju prijave jamči zaštita anonimnosti.

Povjerenstvo ističe da navodi u prijavi zaprimljenoj dana 2. kolovoza 2019.g. ne upućuju na konkretnu povredu neke od odredbi ZSSI-a. Naime, u konkretnom slučaju Povjerenstvo ne može ispitivati kvalitetu rada dužnosnika prilikom donošenja zakona u ministarstvima u kojima su obnašali dužnost kao niti prilikom njihovog rada u Saborskim odborima. Isto tako, Povjerenstvo ističe kako iz dostavljene dokumentacije nije razvidno temeljem čega bi imenovani dužnosnici bili u sukobu interesa, odnosno koji bi bio njihov privatni interes koji bi utjecao na obavljanje njihove javne dužnosti.

Slijedom navedenog, Povjerenstvo je donijelo odluku kao što je to navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Zdravko Marić, elektronička dostava
2. Dužnosnik Orsat Miljenić, elektronička dostava
3. Dužnosnica Lora Vidović, osobna dostava
4. Dužnosnik Milan Bandić, elektronička dostava
5. Dužnosnik Lovro Kuščević, osobna dostava
6. Na znanje podnositelju prijave, putem dostavljene adrese
7. Objava na internetskoj stranici Povjerenstva
8. Pismohrana